Beniopa es prepara per a l'inici de les seues festes patronals
23 juliol 2024

## Beniopa es prepara per a l'inici de les seues festes patronals23 juliol 2024Última actualització: 23 juliol 2024

![](../gestion/img/46928a27b30d30345aea5d998e057fbef0e020f31469e0fbcac5b101e5cdca1c.jpg)  
  

El **president de la Junta de Districte de Beniopa, Jesús Naveiro**, i el **coordinador de Cultura i Festes de l'Ajuntament, Juanjo Reig**, han presentat hui una **nova edició de les** **festes patronals**.

  
Enguany, aquestes se celebraran en dos períodes: **un primer que anirà del 19 al 21 de juliol i un altre que serà entre el 26 i el 28 de juliol**. _«Els festers es van proposar dividir-ho en dos caps de setmana per facilitar que la màxima quantitat de gent poguera gaudir de la festa sense que el calendari laboral ho impedira_», ha assenyalat el regidor.

  
Tal com ha explicat després, altra novetat és que la festa torna a la plaça del barri. _«En general, hem assumit el repte d'haver escoltat totes les propostes que ens han fet els festers i ens hem anat adaptant, sempre des del respecte i la proximitat al veïnat»_, ha afegit l'edil.

  
Quant al programa, Naveiro ha destacat les processons, que començaran el dissabte, dia 20, amb la dedicada a Maria Magdalena, patrona de Beniopa, i continuaran el diumenge 21 amb la que es farà en honor a Sant Lluís de Gonçaga.

  
El següent cap de setmana es celebraran la processó del Sagrat Cor de Jesús, que serà a les 21:45 hores del dissabte 27, i la de la Mare de Déu dels Desemparats i el Crist de l'Empar, que tindrà lloc durant l'última jornada.

  
Per la seua part, Reig ha remarcat totes les activitats infantils que hi haurà als matins. _«Hem preparat iniciatives molt divertides com ara la festa de la bromera i el parc aquàtic dels dos dissabtes o la festa del merengue del diumenge 21. Hem apostat pels jocs d'aigua perquè puguen refrescar-se»_, ha esmentat.

  
A més a més, ha parlat de les rutes que els festers i les festeres faran acompanyats per la música d'una xaranga o una banda de música, i ha dit que _«aquestes són un nucli d'enllaç entre la festa i moltes cases particulars que obrin les portes al veïnat i els ofereixen una picaeta de manera voluntària»_.

  
Respecte a les nits, ha mostrat el seu orgull perquè, malgrat la peculiaritat de que cada dia estiga dedicat a un grup d'edat concret, _«s'ha aconseguit que hi haja música per a totes les edats. Hi haurà espai per a discomòbils, orquestres, música remember, etc.»_.

  
El coordinador també ha volgut anunciar que a les 00 hores del dissabte 20, els ‘lluïsets’, és a dir, els xiquets i les xiquetes del barri, recuperaran la cavalcada de Sant Roro, que fins fa poc es feia un dia abans del començament de les festes. _«Convidem a totes les persones que vulguen vindre disfressades a participar en aquesta tradició»_, ha afirmat.

  
Per acabar, ha reivindicat que dur a terme les diferents activitats és possible gràcies al treball que els festers fan durant tot l'any, i no només durant el mes previ. _«Hi ha una cohesió i un treball darrere que cal destacar a nivell sociocultural»_, ha conclòs.

  
Finalment, Naveiro ha afirmat que és _«tot un orgull»_ presentar aquestes festes després del seu primer any com a president de la Junta del Districte i ha convidat a tota la ciutadania a gaudir-les.

[Twittear](https://twitter.com/share)